**Brandon Kyle Weeden** (s. 14. lokakuuta 1983 Oklahoma City, Oklahoma) on yhdysvaltalainen amerikkalaisen jalkapallon pelaaja, pelipaikaltaan pelinrakentaja. Viimeksi hän on pelannut NFL-liigan Houston Texansissa, mutta tällä hetkellä hänellä ei ole pelaajasopimusta. Ennen jalkapallouraansa Weeden pelasi ammattilaisena baseballia.

28-vuotiaana NFL:ään varattu Weeden on sarjan kaikkien aikojen vanhin ykköskierroksen varaus.

MLB-ura
-------

New York Yankees varasi syöttäjänä pelanneen Weedenin vuoden 2002 MLB:n varaustilaisuudessa, tilaisuuden toisella kierroksella. Baseballurallaan hän pelasi Yankeesin farmijoukkueiden lisäksi myös Los Angeles Dodgersin sekä Kansas City Royalsin farmijoukkueissa.

Weeden lopetti baseballin vuonna 2006, loukkaantumisongelmien ja peliesitysten heikkenemisen myötä.

NFL-ura
-------

High schoolin jälkeen amerikkalaisen jalkapallon lopettanut, pelinrakentajana pelannut Weeden aloitti uransa uudelleen siirryttyään opiskelemaan Oklahoman valtionyliopistoon vuonna 2007. Hän toimi joukkueen aloittavana pelinrakentajana kahtena viimeisenä vuotenaan.

Cleveland Browns varasi Weedenin vuoden 2012 NFL:n varaustilaisuuden ensimmäisellä kierroksella, 22. pelaajana. Hänelle annettiin tulokaskaudellaan aloittavan pelinrakentajan paikka ohi entisen ykkösen Colt McCoyn. Hän pelasi aloittavana pelinrakentajana yhtä vaille kaikki ottelut. Hän oli sivussa runkosarjan viimeisestä ottelusta olkapäävamman vuoksi ja hänen tilallaan pelasi Thad Lewis. Weedenille kertyi kaudella 3 385 syöttöjaardia, mikä on Brownsin tulokasennätys, ja hän syötti 14 touchdownia.

Kaudella 2013 Browns peluutti aloittavan pelinrakentajan paikalla kolmea eri pelaajaa. Weeden aloitti kauden aloittavana pelinrakentajana, mutta hänen venäytettyä peukalonsa ottelussa Baltimore Ravensia vastaan hänen tilalleen tuli viikolla kolme Brian Hoyer, joka piti paikkansa aloittajana Weedenin sormen parannuttua. Hoyer joutui sivuun loppukaudeksi loukattuaan polvensa viikolla viisi, jonka jälkeen Weeden sai aloittavan pelinrakentajan paikan takaisin kahdeksi seuraavaksi otteluksi. Brownsin hävittyä kaikki neljä Weedenin aloittamaa ottelua, hänen tilalleen tuli viikolla kahdeksan Jason Campbell. Weeden pelasi aloittavana pelinrakentajana vielä yhden ottelun, viikolla 13 Jacksonville Jaguarsia vastaan, kun Campbell oli sivussa aivotärähdyksen takia. Ottelu päättyi Brownsin tappioon. Weeden sai ottelussa aivotärähdyksen ja Campbell palasi aloittavaksi pelinrakentajaksi viikolla 14.

Browns purki sekä Weedenin että Campbellin sopimukset maaliskuussa 2014. Weeden allekirjoitti samassa kuussa kaksivuotisen sopimuksen Dallas Cowboysin kanssa. Dallasissa Weeden pelasi Tony Romon varamiehenä. Romon ollessa loukkaantumisen takia sivussa kaudella 2015, Weedenistä tuli joukkueen aloittava pelinrakentaja. Cowboys kuitenkin päätti hankkia Matt Casselin Romon tuuraajaksi ja laittoi Weedenin neljän ottelun jälkeen vapaiden pelaajien listalle, josta Houston Texans poimi hänet.

Texasissa Weeden tuurasi loukkaantuneita T. J. Yatesia ja Brian Hoyeria. Kaudella 2016 Weeden oli seuran kolmantena pelinrakentajana, eikä saanut peliaikaa. Kaudeksi 2017 Weeden siirtyi yksivuotisella sopimuksella Tennessee Titansiin. Weeden ei saanut lainkaan peliaikaa Titansissa.

Weeden palasi Houston Texansiin yksivuotisella sopimuksella kaudeksi 2018. Deshaun Watsonin varamiehenä Weeden pääsi kentälle kauden aikana ainoastaan kerran.

Lähteet
-------

1. ↑  Chase, Chris: Brandon Weeden is the oldest first-round draft pick in history *sports.yahoo.com*.  27.4.2012. Yahoo! Sports. Viitattu 18.11.2012. (englanniksi)
2. ↑  Feinsand, Mark: RHP Weeden is Yanks' first pick *mlb.com*.  4.6.2002. Major League Baseball.  Arkistoitu 26.4.2012. Viitattu 26.7.2012. (englanniksi)
3. ↑  Cabot, Mary Kay: Cleveland Browns name rookie Brandon Weeden their starting QB; Colt McCoy says he didn't get fair shot *Cleveland.com*.  6.8.2012. Northeast Ohio Media Group. Viitattu 28.10.2014. (englanniksi)
4. ↑  Associated Press: Thad Lewis gets first NFL start at QB for Cleveland Browns *NFL.com*.  28.12.2012. National Football League. Viitattu 28.10.2014. (englanniksi)
5. 1 2  Smith, Michael David: Cowboys sign Brandon Weeden *Pro Football Talk*.  17.3.2014. NBC Sports. Viitattu 28.10.2014. (englanniksi)
6. ↑  Bien, Louis: Brian Hoyer injury: Browns QB to return in 5 months *SB Nation*.  18.10.2013. Vox Media. Viitattu 28.10.2014. (englanniksi)
7. ↑  Cabot, Mary Kay: The Brandon Weeden era in Cleveland Browns football could be over after Jason Campbell named starter *Cleveland.com*.  23.10.2013. Northeast Ohio Media Group. Viitattu 28.10.2014. (englanniksi)
8. ↑  Cabot, Mary Kay: Cleveland Browns QB Brandon Weeden diagnosed with concussion following 32-28 loss to Jaguars, not permitted to talk *Cleveland.com*.  1.12.2013. Northeast Ohio Media Group. Viitattu 28.10.2014. (englanniksi)
9. ↑  Associated Press: Browns quarterback Brandon Weeden back from concussion, will back up Campbell vs Bears *Tofino Ucluelet Westerly News*.  15.12.2013. Glacier Community Media.  Arkistoitu 28.10.2014. Viitattu 28.10.2014. (englanniksi)
10. ↑  McManamon, Pat: Browns release two QBs in 34 minutes *ESPN.com*.  12.3.2014. ESPN Internet Ventures. Viitattu 28.10.2014. (englanniksi)
11. ↑  Brandon Weeden Released by Cowboys Bleacher Report. Viitattu 21.5.2019. (englanniksi)
12. ↑  Texans claim Brandon Weeden off waivers USA Today. Viitattu 21.5.2019. (englanniksi)
13. ↑  QB Brandon Weeden cut by Texans on Saturday *espn.com*. Viitattu 21.5.2019. (englanniksi)
14. ↑  Brandon Weeden reaches deal with Tennessee Titans *nfl.com*. Viitattu 21.5.2019. (englanniksi)
15. ↑  Texans' Brandon Weeden wants to return, has backer in Deshaun Watson Houston Chronicle. Viitattu 21.5.2019. (englanniksi)

Aiheesta muualla
----------------

* Kuvia tai muita tiedostoja aiheesta **Brandon Weeden** Wikimedia Commonsissa